Zagreb, 10. srpnja 2020.g.

**Z A P I S N I K**

sa **91. sjednice** Povjerenstva za odlučivanje o sukobu interesa održane dana 10. srpnja 2020. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković,Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Ivan Matić.

**ODSUTNI:** Tatijana Vučetić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 90. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Tončica Božić predlaže da se dnevni red dopuni s toč. 2. . Donošenje odluke o pokretanju ili nepokretanju postupka u predmetu **P-156/19, dužnosnik** **GARI CAPPELLI, ministra turizma do 21. srpnja 2020. i dužnosnice ANA KUČIĆ, gradonačelnice Grada Malog Lošinja.**

Član Povjerenstva Davorin Ivanjek predlaže dopunu dnevnog reda s toč. 3. Davanje očitovanja u predmetu **P-163/20, dužnosnica BARBARA ANTOLIĆ VUPORA, zastupnica u Hrvatskom saboru.**

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **M-56/20, na zahtjev dužnosnika GORDANA MARASA, zastupnika u Hrvatskom saboru,** iznosi predmet i navodi da je dužnosnik podnio zahtjev u kojem traži mišljenje Povjerenstva može li po prestanku mandata zastupnika u Hrvatskom saboru osnovati obrt ili se zaposliti u trgovačkom društvu kojem je vlasnik i direktor dužnosnikova supruga.

Izvjestiteljica predlaže da se donese mišljenje da dužnosnik može u razdoblju od dvanaest mjeseci od dana prestanka obnašanja navedene dužnosti osnovati obrt, međutim na temelju članka 14. stavka 1., u vezi s člankom 20. stavkom 3. ZSSI-a, ne može obavljati poslove upravljanja navedenim obrtom, već je iste obvezan prenijeti na poslovođu. Sukladno odredbama ZSSI-a dužnosnik unutar razdoblja od dvanaest mjeseci od dana prestanka obnašanja dužnosti može stupiti u radni odnos u trgovačkom društvu u vlasništvu dužnosnikove supruge, pod uvjetom da radno mjesto na kojem će se zaposliti ne predstavlja članstvo u upravnom tijelu ili nadzornom odboru navedenog trgovačkog društva. U slučaju da je Hrvatski sabor za vrijeme mandata dužnosnika stupao u poslovne odnose s trgovačkim društvom u vlasništvu dužnosnikove supruge u kojem se dužnosnik namjerava zaposliti, dužnosnik je, sukladno članku 20. stavku 4. ZSSI-a, obvezan od Povjerenstva zatražiti suglasnost za stupanje u konkretni radni odnos te u zahtjevu navesti naziv trgovačkog društva i radno mjesto na kojem se namjerava zaposliti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-156/19, dužnosnik** **GARI CAPPELLI, ministra turizma do 21. srpnja 2020. i dužnosnice ANA KUČIĆ, gradonačelnice Grada Malog Lošinja,** iznosi predmet i navodi da je iprotiv dužnosnika podnesena prijava u kojoj podnositelj u bitnom prenosi navode iz teksta objavljenog 28. travnja 2019. na lokalnom portalu „Volim Lošinj“. Navodi da je od objave teksta prošlo 7 dana, a ništa se ne događa, nitko iz vlasti se građanima nije obratio čak niti običnim priopćenjem. Građani Malog Lošinja su navodno zaprepašteni i žive u bojazni da će kriminal koji je od strane djelatnika otkriven u Muzeju Apoksiomen ostati čak i bez ikakve istrage, ističe. Nadalje navodi da se građani boje javno pokrenuti bilo što jer žive u strahu od moguće osvete, a većina toga je pod kontrolom nekoliko moćnika i razgranate hobotnice. Sadržaj članka koji je objavljen pod naslovom „Svi su znali sve“, navodi, da se može pročitati na adresi: *http://www.volim-losini.ore politika/2828-svi-su-znali-sve,* te ga u prilogu prijave dostavlja.

U postupku su zatraženi svi relevantni podaci.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave vezano za poslovanje Muzeja Apoksiomena u Gradu Malom Lošinju ne upućuju na moguću povredu odredbi ZSSI-a počinjenu od strane navedenih dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-163/20, dužnosnica BARBARA ANTOLIĆ VUPORA, zastupnica u Hrvatskom saboru,** iznosi predmet i navodi da je podnesen zahtjev za očitovanjem u kojem podnositeljica zahtjeva navodi da je vlasnica obrta Dom sv. Ane, njega tijela, koji iznajmljuje zgradu u kojoj se nalazi ustanova Dom za starije i nemoćne osobe Dom sv. Ane. Navodi da navedena ustanova pruža usluge smještaja korisnicima, što nije gospodarska djelatnost, već djelatnost uređena posebnim propisima iz područja socijalne skrbi. Nadalje navodi da je osnivačica navedene ustanove u kojoj je ujedno zaposlena te ističe da će joj po stupanju na dužnost zastupnice u Hrvatskom saboru prestati radni odnos u toj ustanovi, ali da bi njezin posao u ustanovi mogla nastaviti njezina kći. Podnositeljica zahtjeva traži mišljenje Povjerenstva na koji način treba urediti odnose između ustanove i obrta te napominje da ne može zatvoriti obrt, jer bi to značilo prestanak obavljanja djelatnosti.

Izvjestitelj predlaže da se donese očitovanje da Barbara Antolić Vupora može nakon stupanja na dužnost zastupnice u Hrvatskom saboru biti vlasnik obrta, ali ne može obavljati poslove upravljanja obrtom. Poslove upravljanja obrtom dužna je po stupanju na dužnost zastupnice u Hrvatskom saboru prenijeti na poslovođu, koji može biti i član njezine obitelji. Nadalje, nije suprotno odredbama ZSSI-a da njezina kći u radnom odnosu preuzme obavljanje onih poslova u ustanovi koje je prije stupanja na dužnost u ustanovi obavljala Barbara Antolić Vupora.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,35 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**